בית הכנסת בקולמר

בית הכנסת בקולמר הוא בית כנסת מהמאה ה-19 בעיר קולמר, במחוז או-רן בצרפת. המבנה הבניין נמצא ברחוב דה לה סיגון (Rue de la Cigogne) 3 בקולמר. בחזית המסוגננת של בית הכנסת משולב הפסוק ”כי ביתי בית תפילה יקרא לכל העמים” (ספר ישעיהו, פרק נ"ו, פסוק ז') וויטראז' עם ציור לוחות הברית בחלון הקומה השנייה. היסטוריה בית הכנסת הזה הוא הרביעי שנבנה בעיר: הראשון שכן בסמטה ליד רחוב ברטה-מולי ונהרס בשריפה בשנת 1279. השני שכן ברחוב קורברון והוחרם מיהודים בשנת 1349, בתקופת המוות השחור. השלישי ששכן בסמוך לבית ספר גם הוא הוחרם בשנת 1511. במהלך המאה ה-14 נטבחו היהודים וגורשו מהעיר, שבו אליה, וגורשו שוב מספר פעמים. רק בסביבות 1830, בתקופת המונרכיה של יולי תחת שלטונו של המלך לואי פיליפ, התקבל האישור להקמת בית הכנסת הזה. הבניין נבנה בין השנים 1839–1842 ונחנך ב-15 בספטמבר 1843. המבנה שופץ בשנים 1885 ו-1913. במהלך מלחמת העולם השנייה, השתמשו הגרמנים בבית הכנסת עבור מכירות פומביות של רהיטים שנגנבו מהיהודים שגורשו, ולאחר מכן הפכו אותו למחסן. הבניין שוקם לאחר השחרור. בית הכנסת רשום כמומנט היסטורי מאז 7 ביולי 1984, על ידי האגף למורשת יהודית של קרן המורשת הצרפתית , בית הכנסת בקולמר קיבל מימון לשיפוץ חיצוני של המבנה, הקמת גדר סביביו, ושיפוץ הגג. אדריכלות המבנה מלבני. בחזית המערבית ישנו חלק בולט בסגנון נאו-קלאסי. מעל הפתח המעוגל מקושת יש פסוק באותיות עבריות מספר ישעיהו ושלושה חלונות מקומרים. בפנים, האולם הראשי מלבני. משלושת צידי האולם, למעט מצידו המזרחי, נמצאת גלריה גבוהה מאוד המשמשת כעזרת נשים ובנויה על גבי עמודים. מצד מערב ישנה קומת ביניים מעל מבואת הכניסה ומתחת לעזרת הנשים. ארון הקודש בנוי משיש כשעמודים איוניים משני צידיו, ועליו גמלון משולש, ומעליהם חלון רוזטה שנסתם בסביבות שנת 1920 על ידי בניין שנבנה ממזרח. בית הכנסת הוא היחיד באזור שבו מגדל פעמונים. קישורים חיצוניים הסטוריית בית הכנסת (בגרמנית) מכיל הרבה תמונות ישנות. הערות שוליים